วันศุกร์ที่ 12 พฤศจิกายน 2564
คำกล่าวปาฐกถาของนายกรัฐมนตรี สำหรับการประชุม APEC CEO Summit
หัวข้อ “ประเด็นสำคัญการเป็นเจ้าภาพของไทยในปี 2565” (Thailand’s Priorities for APEC 2022)
ท่านผู้นำเขตเศรษฐกิจเอเปค ประธานเอแบค และผู้มีเกียรติทุกท่าน
ผมยินดีที่ได้เข้าร่วมการประชุมเอเปคCEOซัมมิท ในวันนี้ และขอแสดงความยินดีกับเอแบคนิวซีแลนด์ที่จัดการประชุมครั้งนี้ได้เป็นอย่างดี
ปี 2564 เป็นอีกปีที่ท้าทายสำหรับเอเปค การแพร่ระบาดของโควิด-19 ยังคงส่งผลกระทบอย่างรุนแรงต่อธุรกิจ การจ้างงาน และชีวิตความเป็นอยู่ของผู้คน ในขณะที่โลกพยายามจะฟื้นตัวจากวิกฤติทางเศรษฐกิจ สังคม และสุขภาพครั้งที่รุนแรงเป็นประวัติการณ์ กรอบความร่วมมือเอเปคที่ถูกจับตามองว่าจะสามารถมีส่วนส่งเสริมความพยายามของประชาคมโลกได้หรือไม่ ซึ่งพวกเราก็ได้พิสูจน์ให้เห็นแล้วว่า ภายใต้การเป็นเจ้าภาพของนิวซีแลนด์ และด้วยจิตวิญญาณแห่งความร่วมมือ เอเปคสามารถยืนหยัดเอาชนะความท้าทายต่าง ๆ ฟื้นฟูการสาธารณสุข เปิดพรมแดน และพลิกฟื้นเศรษฐกิจ โดยมีเป้าหมายเพื่อความเป็นอยู่ที่ดีของประชาชน โลกที่เราอยู่อาศัย และความมั่งคั่งร่วมกัน ตัวอย่างความสำเร็จของเอเปค คือ ความพยายามร่วมกันในการเพิ่มการเข้าถึงวัคซีน และการอำนวยความสะดวกในการขนส่งวัคซีนและเวชภัณฑ์ ซึ่งในประเด็นนี้ เราต้องขอขอบคุณการสนับสนุนจากภาคเอกชนด้วยเช่นกัน
สถานการณ์การแพร่ระบาดยังคงไม่สิ้นสุดในระยะเวลาอันใกล้นี้ และเรายังมีเรื่องต้องทำอีกมาก เพื่อเปลี่ยนผ่านไปสู่ช่วงของการฟื้นฟูเศรษฐกิจและการพลิกโฉมระบบเศรษฐกิจของพวกเรา
เรายังคงต้องเผชิญกับความท้าทายในทุกด้าน ทั้งผลกระทบทางเศรษฐกิจและสังคมจากโควิด-19 ไปจนถึงความไม่เท่าเทียมที่หยั่งรากลึก และความไม่สมดุลในการดำเนินชีวิต ตลอดจนการดำเนินธุรกิจและการปฏิสัมพันธ์กับธรรมชาติ ซึ่งการแพร่ระบาดของโควิดได้ทำให้สิ่งเหล่านี้เลวร้ายลงไปอีก
ถึงเวลาแล้วที่เราต้องเปลี่ยนทัศนคติไปสู่ “ความพอดี” และพยายามสร้างสังคมหลังการแพร่ระบาดที่มีความยั่งยืนและสมดุลมากขึ้น เพื่อประชาชนและโลกของเรา เวลานี้เป็นโอกาสที่เราจะเปลี่ยนแปลงการกระทำของเราเพื่ออนาคตที่ดีกว่าเดิม
ความพยายามดังกล่าวต้องอาศัยความสามารถในการสร้างสมดุลระหว่างทุกสิ่ง ด้วยเหตุนี้ ประเทศไทยจึงได้นำโมเดลการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว หรือ โมเดลเศรษฐกิจBCGมาใช้เป็นส่วนหนึ่งของยุทธศาสตร์ชาติในการฟื้นฟูเศรษฐกิจหลังโควิด ซึ่งเป็นการผสาน 3 แนวทางไปสู่ความยั่งยืนเข้าด้วยกัน เพื่อมุ่งสู่แนวทางการพัฒนาเป้าหมายทางเศรษฐกิจ สิ่งแวดล้อม และสังคมอย่างเป็นองค์รวมและมีความสมดุลมากขึ้น และโมเดลนี้จะเป็นเครื่องยนต์ขับเคลื่อนประเด็นสำคัญในการเป็นเจ้าภาพเอเปคของไทย
เรามุ่งมั่นที่จะสานต่อการทำงานที่ผ่านมาของเอเปค และเชื่อมโยงกับวิสัยทัศน์ปุตราจายา ค.ศ. 2040 โดยเราจะแปลงวิสัยทัศน์ไปสู่การปฏิบัติ ผ่านปัจจัยขับเคลื่อนทางเศรษฐกิจ 3 ประการ ได้แก่ หนึ่ง การค้าและการลงทุน สอง ดิจิทัลและนวัตกรรม และ สาม ความยั่งยืนและการมีส่วนร่วม การรับรองแผนปฏิบัติการของวิสัยทัศน์ปุตราจายาในคืนนี้จะเป็นความสำเร็จที่สำคัญของนิวซีแลนด์ ที่ได้ทำงานหนักตลอดทั้งปีเพื่อการแปลงวิสัยทัศน์ของผู้นำเอเปคไปสู่แผนการทำงานที่เป็นรูปธรรมและปฏิบัติได้จริง
ในปี 2565 ประเทศไทยมุ่งมั่นจะทำให้เอเปค “เปิดกว้าง” สำหรับทุกโอกาส “เชื่อมโยง” ในทุกมิติ และ “สมดุล” ในทุกด้าน วาระการเป็นเจ้าภาพเอเปคของไทยจะสอดคล้องกับเป้าหมายและการดำเนินการที่มีอยู่แล้วของเอเปค แต่นำเสนอภายใต้แนวคิดแบบใหม่
ประเด็นสำคัญในการเป็นเจ้าภาพเอเปคของไทยมีอยู่ 3 ประการด้วยกัน ได้แก่ หนึ่ง การอำนวยความสะดวกการค้าและการลงทุน สอง การฟื้นฟูความเชื่อมโยง และ สาม การส่งเสริมการเติบโตที่ยั่งยืนและครอบคลุม ผมเชื่อว่า วาระการเป็นเจ้าภาพเอเปคของไทยได้สะท้อนข้อเรียกร้องของภาคธุรกิจที่ต้องการให้ฟื้นฟูเศรษฐกิจ รวมทั้งทำให้เศรษฐกิจเข้มแข็งขึ้น และมีความยืดหยุ่นมากขึ้น เพื่อจะได้ฟื้นตัวอย่างรวดเร็ว
ประการแรก ไทยจะสานต่องานของเอเปคในการเปิดตลาดผ่านการส่งเสริมระบบการค้าพหุภาคีขณะเดียวกัน เราจะใช้โอกาสจากสถานการณ์โควิด-19 พิจารณาแนวทางการหารือใหม่ ๆ เกี่ยวกับการค้าและการลงทุนของเอเปค ในฐานะพลังขับเคลื่อนสิ่งดี ๆ ที่สะท้อนความต้องการและผลประโยชน์ที่เปลี่ยนแปลงไปของภาคธุรกิจ และผู้มีส่วนร่วมในวงกว้าง
ไทยจะพยายามอย่างเต็มที่ในการฟื้นการหารือเรื่องการจัดทำเขตการค้าเสรีในเอเชีย-แปซิฟิก หรือ เอฟ-แทป หลังยุคโควิด เพื่อส่งเสริมการรวมตัวทางเศรษฐกิจในภูมิภาค รวมไปถึงการใช้ประโยชน์จากการเปลี่ยนแปลงไปสู่ดิจิทัล และการรับมือกับประเด็นทางการค้าใหม่ ๆ เช่น การเปลี่ยนแปลงสภาพภูมิอากาศ สาธารณสุข และการพัฒนาที่ครอบคลุม ซึ่งไทยหวังว่าจะได้ทำงานอย่างแข็งขันร่วมกับภาคเอกชนในเรื่องนี้
ประการที่สอง ในการที่จะอำนวยความสะดวกด้านการค้าและการลงทุนได้นั้น ภูมิภาคจะต้องกลับมาเชื่อมโยงกันอีกครั้ง เราจึงให้ความสำคัญกับการฟื้นฟูการเดินทางข้ามพรมแดนที่ปลอดภัยและไร้รอยต่อ ซึ่งไทยมุ่งมั่นที่จะเชื่อมโยงภูมิภาคโดยการเปิดพรมแดนอีกครั้ง โดยตั้งแต่เมื่อวันที่ 1 พฤศจิกายน ไทยได้เปิดประเทศเพื่อรับนักเดินทางทางอากาศจาก 63 ประเทศและอาณาเขต ซึ่งเขตเศรษฐกิจเอเปคส่วนใหญ่ก็รวมอยู่ด้วย และเรามีแผนจะขยายจำนวนต่อไปอีก
ความคืบหน้าในการเชื่อมโยงภูมิภาคมีความสำคัญต่อเส้นทางสู่การฟื้นตัวทางเศรษฐกิจของเอเปค ดังนั้น เราจึงเลือกความเชื่อมโยงให้เป็นหนึ่งในประเด็นสำคัญที่ไทยจะผลักดันในปีหน้า เราจะดำเนินการตามคำแนะนำของเอแบคในการจัดตั้งคณะทำงานด้านการเดินทางอย่างปลอดภัยเพื่อร่วมมือกันเชื่อมโยงภูมิภาคเข้าด้วยกันอีกครั้ง
จากนี้ไป เอเปคจำเป็นต้องเชื่อมโยงกันให้มากขึ้น และในระยะยาว ควรใช้ประโยชน์จากนวัตกรรมและเทคโนโลยีเพื่ออำนวยความสะดวกต่อการเคลื่อนย้ายข้ามพรมแดนในกลุ่มสมาชิกเอเปค เพื่อให้มั่นใจว่าการเคลื่อนย้ายสินค้า บริการ และผู้คน จะเป็นไปอย่างมีประสิทธิภาพ
ประการที่สาม ขณะที่เรากำลังฟื้นฟูจากการแพร่ระบาดของโควิด-19 ไทยยืนยันว่าการเติบโตทางเศรษฐกิจของเอเปคจะครอบคลุมและยั่งยืน โดยในที่ประชุมCOP26เมื่อสัปดาห์ที่ผ่านมาผู้นำประเทศต่าง ๆ ก็ได้ยืนยันความมุ่งมั่นร่วมกันไปสู่เพื่อนำไปสู่การสร้างความยั่งยืนและการมีสภาพภูมิอากาศที่ดี
ประเทศไทยจะศึกษาโมเดลทางเศรษฐกิจและการดำเนินการทางเศรษฐกิจต่าง ๆ รวมถึง โมเดลเศรษฐกิจBCGซึ่งให้ความสำคัญกับการจัดการการเปลี่ยนแปลงสภาพภูมิอากาศและความท้าทายด้านสิ่งแวดล้อมในภูมิภาค ควบคู่ไปกับการเติบโตทางเศรษฐกิจที่แข็งแกร่งและยืดหยุ่น ขณะเดียวกัน ไทยก็จะให้ความสำคัญกับการมีส่วนร่วมของทุกภาคส่วน รวมถึงการกระจายผลประโยชน์อย่างเท่าเทียมไปยังประชาชนและภาคธุรกิจทั้งหมดของเรา
ภายใต้แนวคิดเศรษฐกิจBCGและประเด็นสำคัญสามประเด็นภายใต้การเป็นเจ้าภาพเอเปคของไทย ผมขอเชิญชวนทุกท่านให้ร่วมกันทำงานอย่างเต็มที่และดำเนินการในทันทีเพื่ออนาคตที่รุ่งเรือง ยั่งยืนและมีความสมดุลของพวกเรา
ไทยยืนยันว่า ประเด็นสำคัญของเราจะสานต่องานของเอเปคและมอบมุมมองใหม่ต่อประเด็นอื่น ๆ ที่เกี่ยวข้อง โดยเฉพาะในบริบทของโลกหลังโควิด เอเปคต้องคงความยืดหยุ่นและความเชื่อมโยงกับผู้คนและธุรกิจต่าง ๆ ของเรา ผมตั้งตารอที่จะหารือเรื่องนี้ต่อไปในเดือนพฤศจิกายนปีหน้า
ขอบคุณครับ
*****